Bil. 24 Selasa 2 Julai 2024 M A L A Y S I A PENYATA RASMI PARLIMEN Parliamentary Debates KAMAR KHAS Special Chamber PARLIMEN KELIMA BELAS PENGGAL KETIGA MESYUARAT KEDUA
K A N D U N G A N UCAPAN DI BAWAH USUL BERKENAAN PERKARA TADBIR KERAJAAN [P.M. 17]: Pembinaan Jalan Susur dari Tol Baru Seremban -YB. Tuan Cha Kee Chin (Rasah) (Halaman 1) Program Pendidikan Khas Integrasi YB. Tuan Cha Kee Chin (Rasah) (Halaman 5) Pusat Pengumpulan Hasil Laut di Kampung Kuala Sanglang, Kubang Pasu, Kedah - YB. Dr. Haji Abd Ghani bin Ahmad (Jerlun) (Halaman 9) Pembangunan Semula Kawasan Terjejas di bawah Majlis Perbandaran Kubang Pasu - YB. Dr. Haji Abd Ghani bin Ahmad (Jerlun) (Halaman 12) Diterbitkan Oleh: SEKSYEN PENYATA RASMI PARLIMEN MALAYSIA 2024
KKDR.2.7.2024 MALAYSIA KAMAR KHAS PARLIMEN KELIMA BELAS PENGGAL KETIGA MESYUARAT KEDUA Selasa, 2 Julai 2024 Mesyuarat dimulakan pada pukul 2.30 petang DOA [Tuan Mohamad Shafizan Haji Kepli (Batang Lupar) mempengerusikan Mesyuarat] UCAPAN DI BAWAH USUL BERKENAAN PERKARA TADBIR KERAJAAN (P.M. 17) PEMBINAAN JALAN SUSUR DARI TOL BARU SEREMBAN Tuan Mohamad Shafizan Haji Kepli [Batang Lupar]: Silakan Yang Berhormat Tuan Rasah. 2.34 ptg. Tuan Cha Kee Chin [Rasah]: Terima kasih Yang Berhormat Tuan Yang di- Pertua. Pada kesempatan petang ini, izinkan saya membangkitkan isu yang berkaitan dengan Pembinaan Jalan Susur Keluar dari Tol Baru Seremban atau dikenali sebagai Tol Bandar Ainsdale. Pada 20 Mac 2023, ketika sesi penggulungan Belanjawan 2023 peringkat Jawatankuasa Kementerian Kerja Raya, YB Timbalan Menteri Kerja Raya ketika itu telah menjawab pertanyaan saya tentang pembinaan flyover dari simpang Tol Bandar Ainsdale ke Pusat Bandar Seremban. Ketika itu, YB Timbalan Menteri telah mengumumkan bahawa "RM600 juta diluluskan bagi membina jalan susur dari Tol Baru Seremban ke Lingkaran Tengah Seremban, Jalan Seremban-Labu FT362 Daerah Seremban, Negeri Sembilan dalam Rolling Plan 3". Pengumuman ini sangat dihargai kerana ia adalah berita yang dinanti- nantikan selama ini. Sebagai Ahli Parlimen kawasan, saya telah membangkitkan keperluan jalan susur baharu ini sejak penggal lepas lagi. Pembinaan jalan susur ini amat penting untuk mengatasi masalah kesesakan lalu lintas di antara Tol Bandar Ainsdale, Jalan Labu sehingga ke simpang Jalan Sungai Ujong dan Lingkaran Tengah Seremban. Saya memohon pihak Kementerian Kerja Raya memberikan penjelasan kepada beberapa perkara berikut: (i) apakah status terkini rancangan pembinaan jalan susur dari Tol Baru Seremban ke Lingkaran Tengah Seremban, dan bilakah projek ini dijangka dapat disiapkan?; (ii) sama ada projek pembinaan jalan ini akan melibatkan pengambilan tanah persendirian, tanah sekolah dan tanah 1
2 KKDR.2.7.2024 rizab rumah ibadat? Jika ya, sila berikan makluman tentang bilangan lot yang terbabit termasuk nombor lot atau hak milik tanah dan status proses pengambilan tanah ini; (iii) berapakah kos sebenar yang dijangkakan untuk keseluruhan projek ini dan apakah nama kontraktor utama untuk projek ini?; (iv) sama ada Pejabat Khas Jabatan Kerja Raya (JKR) akan dibuka untuk projek ini seperti mana projek pembinaan besar yang lain. Jika ya, sila berikan makluman tentang pejabat khas dan pegawai yang dipertanggungjawabkan; (v) bilakah kerja-kerja fizikal di lapangan akan bermula dan sama ada ia akan melibatkan penutupan sebahagian jalan sedia ada; dan (vi) bolehkah pihak Kementerian JKR mengarahkan kontraktor yang terbabit supaya memberikan taklimat berkala tentang projek ini kepada Ahli Parlimen dan Ahli Dewan Undangan Negeri kawasan ini, agar wakil rakyat dapat menjadi penghubung di antara agensi atau kontraktor dengan penduduk jika berlaku sebarang masalah. Mohon jawapan dari Yang Berhormat Timbalan Menteri untuk soalan-soalan yang dinyatakan. Sekian, terima kasih. Tuan Mohamad Shafizan Haji Kepli [Batang Lupar]: Terima kasih Yang Berhormat Rasah. Minta Yang Berhormat Timbalan Menteri untuk menjawab. 2.37 ptg. Timbalan Menteri Kerja Raya [Datuk Seri Haji Ahmad bin Haji Maslan]: Tuan Yang di-Pertua Yang Berhormat Batang Lupar. Terima kasih Yang Berhormat Rasah. Projek Membina Jalan Susur dari Tol Baru Seremban ke Lingkaran Tengah Seremban, Jalan Seremban-Labu FT362 telah diluluskan di dalam Rolling Plan 3 Rancangan Malaysia Kedua Belas. Projek ini terletak di dalam kawasan pembangunan Bandar Ainsdale dan merupakan projek di bawah keutamaan di dalam Koridor Pembangunan Malaysian Vision Valley (MVV), sebahagian daripada Rancangan Struktur Negeri Sembilan 2045. Pembangunan Bandar Ainsdale yang sedang pesat akan menyumbang kepada peningkatan jumlah trafik sepanjang Jalan Seremban-Labu (FT362) dari Tol Baru Seremban ke Jalan Lingkaran Tengah Seremban Fasa 3B. Jalan sedia ada, dua lorong dua hala tidak mampu untuk menampung kapasiti trafik dan menjadi amat sesak terutama pada waktu puncak. Oleh yang demikian, pembinaan projek ini secara tidak langsung dijangka akan menyuraikan trafik serta mengurangkan kesesakan lalu lintas di bandar Seremban. Merujuk kepada enam pertanyaan oleh Ahli Yang Berhormat, kementerian ingin memaklumkan bahawa yang pertama, status terkini bagi projek ini adalah dalam peringkat reka bentuk di mana semakan akhir penyediaan Dokumen Meja Tender sedang dilaksanakan. Makmal Pengurusan Nilai peringkat Kajian Nilai (VA) telah diadakan dan memuktamadkan kos, skop dan reka bentuk projek pada 21 hingga 24 Ogos 2023. Proses perolehan secara tender akan dilaksanakan pada bulan Julai 2024 dan Surat Setuju Terima dijangka akan dikeluarkan pada bulan November 2024 dengan tempoh pelaksanaan projek selama 36 bulan. Pembinaan bagi projek ini dijangka siap sepenuhnya pada bulan Jun 2028.
KKDR.2.7.2024 Kedua, untuk makluman, status pengambilan tanah bagi projek ini masih dalam peringkat permohonan pengambilan balik tanah seksyen 4, Akta Pengambilan Tanah 1960. Berdasarkan semakan bersama Pejabat Daerah dan Tanah Seremban, Negeri Sembilan, terdapat 78 lot tanah yang terlibat bagi projek di atas yang mana melibatkan 69 lot tanah persendirian dan sembilan lot tanah kerajaan. Walau bagaimana pun, senarai terperinci lot tanah yang terlibat dalam proses pengambilan masih belum dimuktamadkan. Pihak JKR telah mengemukakan permohonan pengambilan tanah seksyen 4 berkenaan pada 19 Jun 2024 setelah pihak juru ukur yang dilantik menjalankan kerja-kerja ukur dan pemetaan. Berdasarkan semakan Kementerian Kerja Raya, terdapat beberapa dokumen yang masih tidak lengkap dan pindaan ke atas pelan permohonan sedang diambil tindakan pembetulan oleh pihak JKR. ■1440 Untuk makluman Ahli Yang Berhormat selanjutnya, pengambilan tanah ibadat. dijangka melibatkan Kementerian Kerja Raya juga telah membuat libat urus bersama Unit Perancang Ekonomi Negeri Sembilan berhubung isu pengalihan kuil di dalam right of way, projek ini yang dipengerusikan oleh Yang Berhormat Tuan Teo Kok Seong pada 29 Februari 2024. tanah milik persendirian, sekolah dan rumah Kos projek yang telah dimuktamadkan adalah berjumlah RM500 juta setelah mengambil kira keperluan sebenar projek bagi mendapatkan best value for money. Projek ini melibatkan kerja-kerja naik taraf jalan tunggal dua lorong kepada jalan berkembar empat lorong dengan piawaian JKR R5 sepanjang 2.7 kilometer termasuk membina jejambat dengan piawaian U5. Naik taraf jalan ini nanti akan memberi laluan terus kepada pengguna jalan raya yang hendak ke Bandar Seremban dan memberi akses kepada pengguna jalan raya menuju ke arah Kuala Pilah dan sekitarnya. Pembinaan jejambat juga dijangka dapat mengatasi masalah vertical clearance pada Jambatan Projek Lebuh raya Utara Selatan (PLUS) dengan ketinggian 4.8 meter. Oleh kerana projek ini dalam proses peringkat akhir untuk di tender, Kontraktor untuk projek ini masih belum dilantik. Jangkaan pelantikan kontraktor adalah pada bulan November 2024. Keempat, soalan keempat, untuk makluman Ahli Yang Berhormat, seperti mana projek pembinaan yang lain, perwujudan Pejabat khas Jabatan Kerja Raya bagi projek ini akan diputuskan setelah projek memasuki fasa pembinaan dan akan dilaksanakan selaras dengan kontrak yang dipersetujui di antara pihak kerajaan dan kontraktor utama kelak. Soalan kelima, kerja-kerja pembinaan dijangka akan bermula pada hujung tahun 2024. Penutupan sebahagian jalan akan dilaksanakan dan trafik akan dilencongkan selaras perancangan di dalam Traffic Management Plan (TMP) yang disediakan untuk projek ini di bawah pengawasan Pengarah Projek yang akan dilantik kelak. TMP yang teliti dan efektif akan dirangka bersama pihak Polis Diraja Malaysia dan agensi lain yang berkepentingan untuk meminimumkan kesesakan trafik, mengurangkan risiko kemalangan dan memberikan perlindungan kepada pekerja serta orang awam yang menggunakan jalan tersebut. Terakhir soalan keenam. Seperti mana pelaksanaan projek-projek lain, pihak JKR selaku agensi pelaksana akan sentiasa memantau secara rapi dan memastikan segala isu berbangkit dan kesulitan yang dihadapi pengguna jalan raya dapat diatasi dengan sebaik mungkin mengikut amalan terbaik pengurusan pembinaan serta mematuhi garis panduan dan peraturan semasa yang berkuat kuasa. 3
4 KKDR.2.7.2024 Selain itu, pihak JKR juga akan membuat pemakluman dan sesi libat urus bersama penduduk dari masa ke semasa sepanjang tempoh pembinaan mengikut keperluan. Terima kasih. Tuan Mohamad Shafizan Haji Kepli [Batang Lupar]: Saya persilakan Yang Berhormat Rasah untuk mengajukan pertanyaan. 2.42 ptg. Tuan Cha Kee Chin [Rasah]: Terima kasih kepada Tuan Yang di-Pertua. Terima kasih kepada Yang Berhormat Timbalan Menteri yang telah memberikan jawapan yang bagi saya agak menyeluruh terhadap enam persoalan yang saya timbulkan. Saya sekali lagi merujuk kepada soalan kedua, ikut jawapan daripada Yang Berhormat Timbalan Menteri tadi, dikatakan jumlah tujuh puluh lapan lot tanah akan ikut perancangan terbabit. Saya rasa telah, saya nampak figure itu agak besar jadi saya mohon pada pihak KKR dan juga agensi JKR apakah ada kemungkinan untuk menyemak semula reka bentuknya supaya kita boleh kurangkan bilangan lot yang terbabit. Memang saya dah jangka, memang akan ada lot sama ada sembilan lot kerajaan ataupun 69 persendirian yang terlibat. Memang kita tak boleh nak elak. Cuma kalau boleh kita nak kurangkan terutamanya berkenaan dengan kuil. Saya difahamkan kuil tersebut, ada tak apa-apa cadangan spesifik berkenaan dengan kuil? Sebab ini rumah ibadat yang telah bertapak di tapak sedia ada sejak berpuluh tahun dulu. Dan yang kedua sekolah SJKC Yu Chye yang berada bersebelahan dengan kuil tersebut. Sebab dua ni yang saya nak sebut secara spesifik pada hari ini supaya perhatian khusus diberikan terhadap dua lot ini. Jadi mohon jawapan daripada Yang Berhormat Timbalan Menteri. Terima kasih Yang di-Pertua. Tuan Mohamad Shafizan Haji Kepli [Batang Lupar]: Minta Yang Berhormat Timbalan Menteri untuk menjawab. 2.44 ptg. Timbalan Menteri Kerja Raya [Datuk Seri Haji Ahmad bin Haji Maslan]: Pertama, saya telah menyebut tadi bahawa kos projek ini ialah RM500 juta. RM 500 juta ini terdiri daripada dua komponen. Untuk pembinaan RM270 juta, Yang Berhormat Rasah. Untuk pengambilan tanah ini yang mahal RM 230 juta untuk pengambilan tanah. Jadi RM270 juta campur RM230 juta jadi RM500 juta. Dan sebenarnya betul kita telah menyatakan rizab-rizab dan berapa banyak yang terlibat tanah tadi. Yang paling penting, apa yang telah kita lakukan dari segi reka bentuk ia telah dibuat berdasarkan apa yang dipanggil sebagai Arahan Teknik Jalan dan kita telah cuba meminimumkan sebaik mungkin sehinggakan contohnya ada satu tempat Indah Water Konsortium (IWK) betul-betul jalan itu bersempadan dengan pagar IWK. Jadi kita dah meminimumkan. Mengenai yang lain, sekolah itu sampai ke pagar juga tapi kuil kita sedang berunding. Sebab kuil tu kecil saja. Pokok yang ada kuil itu berada daripada pokok pun pokoknya tidak besar sangat. Jadi sekitar situ saja kuil yang berkaitan kita telah berunding betul-betul dengan pihak kuil, kita telah menghantar EXCO bukan Islam berjumpa dan tentulah akhirnya nanti harapan kita boleh dipindahkan ke tempat lain. Kerana ini, projek ini adalah untuk tujuan kepentingan awam untuk memastikan PLUS Highway tidak jammed apabila susur ke Seremban dan ke Bandar Seremban juga tidak jammed setelah projek ini daripada dua lorong jadi empat lorong
KKDR.2.7.2024 dua hala. Jadi, saya kira itu yang saya ingin sampaikan kepada Yang Berhormat dan kerajaan negeri dan pihak kuil masih dalam tindakan dan pihak EXCO dan UPEN Negeri Sembilan juga telah mengambil tindakan yang sewajarnya. Terima kasih. PROGRAM PENDIDIKAN KHAS INTEGRASI Tuan Mohamad Shafizan Haji Kepli [Batang Lupar]: Silakan Yang Berhormat Rasah. 2.47 ptg. Tuan Cha Kee Chin [Rasah]: Terima kasih Tuan Yang di-Pertua. Saya kemukakan soalan yang kedua. Izinkan saya membangkitkan isu yang berkaitan dengan Program Pendidikan Khas Integrasi (PPKI). Seperti mana yang kita sedia maklum, Program PPKI ini merupakan program khas yang diwujudkan untuk para murid yang mempunyai keperluan khas. Selama ini, kelas PPKI telah terbukti amat bermanfaat dalam membantu para murid yang mempunyai keperluan khas, agar mereka turut mendapat peluang untuk belajar dan menuntut ilmu di sekolah. Bukan semua sekolah rendah dan sekolah menengah mempunyai kelas PPKI. Keadaan ini telah menyebabkan kelas PPKI yang ada terpaksa menerima murid yang lebih, walaupun setiap kelas PPKI sepatutnya hanya mempunyai tujuh orang murid sahaja. Tuan Yang di-Pertua, saya memohon pihak Kementerian Pendidikan memberikan penjelasan ataupun jawapan tentang beberapa perkara berikut: (i) rendah mengikut aliran Sekolah Berapakah sekolah Kebangsaan (SK), Sekolah Jenis Kebangsaan Cina (SJKC), dan Sekolah Jenis Kebangsaan Tamil (SJKT) dan sekolah menengah mengikut aliran Sekolah Menengah Kebangsaan (SMK) dan Sekolah Menengah Jenis Kebangsaan (SMJK) di seluruh negara yang mempunyai kelas PPKI; (ii) Sila senaraikan nama-nama sekolah rendah SK, SJKC dan SJKT dan sekolah menengah di bawah Pejabat Pendidikan Daerah Seremban yang mempunyai kelas PPKI; (iii) Sila nyatakan berapakah peruntukan khas yang diterima oleh setiap sekolah yang mempunyai kelas PPKI yang dinyatakan di Soalan 2 di atas untuk tahun 2021, 2022 dan 2023; (iv) Apakah peruntukan RM180 juta di bawah Belanjawan 2024 yang dikhususkan untuk kelas PPKI hanya disalurkan kepada sekolah Kerajaan sahaja, sama ada kelas PPKI di Sekolah Bantuan Kerajaan (SBK) akan turut mendapat manfaat daripada peruntukan ini; (v) Apakah kekurangan guru PPKI yang telah diberikan latihan khas menjadi penghalang kepada pembukaan kelas PPKI, khasnya di SJKC; dan (vi) Pada 18 April 2023, Timbalan Menteri Pendidikan ketika itu telah melawat SJKC Kampung Baru Rahang, dan beliau telah memberikan peruntukan khas sebanyak RM200,000.00 untuk mewujudkan kelas PPKI di sekolah ini. Peruntukan ini telah diterima oleh pihak Lembaga Pengurusan Sekolah (LPS) dan 5
6 KKDR.2.7.2024 segala kerja pengubahsuaian telah disempurnakan pada hujung tahun 2023. Namun, kelulusan untuk mewujudkan kelas PPKI di sekolah ini masih belum diterima. ■1450 Sila berikan penjelasan terhadap kelewatan ini dan apakah yang bakal dilakukan oleh pihak Kementerian Pendidikan agar kelas PPKI boleh dibuka dengan seberapa segera di sekolah ini. Mohon jawapan daripada sahabat saya Yang Berhormat Timbalan Menteri Pendidikan untuk soalan-soalan yang dinyatakan di atas. Sekian, terima kasih. Tuan Mohamad Shafizan Haji Kepli [Batang Lupar]: Minta Yang Berhormat Timbalan Menteri untuk menjawab. 2.50 ptg. Timbalan Menteri Pendidikan [Tuan Wong Kah Woh]: Terima kasih Tuan Yang di-Pertua. Terima kasih Yang Berhormat dari Rasah. Tuan Yang di-Pertua, Kementerian Pendidikan Malaysia mengucapkan terima kasih dan penghargaan kepada Ahli Yang Berhormat Rasah atas pertanyaan berkaitan dengan Program Pendidikan Khas Integrasi (PPKI). KPM sentiasa berusaha secara berterusan untuk memastikan penyediaan kemudahan sekolah adalah mencukupi bagi keperluan masyarakat setempat. Perkara ini penting bagi memastikan murid-murid boleh belajar dengan selesa, kondusif dan dapat memberi fokus kepada pembelajaran dengan baik. Berdasarkan semakan data KPM, sehingga 30 April 2024, terdapat sebanyak 2,721 buah sekolah KPM di seluruh Malaysia yang melaksanakan Program Pendidikan Khas Integrasi (PPKI). Daripada jumlah ini, sebanyak 951 adalah Sekolah Menengah Kebangsaan (SMK), 1,618 buah adalah Sekolah Kebangsaan (SK), 120 buah adalah Sekolah Jenis Kebangsaan Cina dan 32 buah adalah Sekolah Jenis Kebangsaan Tamil. Manakala bilangan sekolah di bawah Pejabat Pendidikan Daerah Seremban yang mempunyai kelas PPKI adalah sebanyak 47 buah. Daripada jumlah tersebut, 18 buah adalah SMK, 24 buah SK, dua SJKC dan tiga SJKT. Berkenaan dengan peruntukan khas yang diterima oleh sekolah yang melaksanakan PPKI, untuk makluman Ahli Yang Berhormat, KPM komited dalam memastikan penyediaan akses pendidikan kepada murid berkeperluan pendidikan khas di sekolah dengan menyalurkan peruntukan bagi penyelenggaraan kelas PPKI dan penyediaan kemudahan mesra orang kurang upaya (OKU). Pada tahun 2021, sebanyak sembilan buah sekolah yang mempunyai kelas PPKI di daerah Seremban telah menerima peruntukan tersebut yang berjumlah RM1.41 juta, manakala pada tahun 2022 sebanyak empat buah sekolah lagi menerima peruntukan berjumlah RM250 ribu. Pada tahun lepas, 2023, sebanyak empat buah sekolah menerima peruntukan yang berjumlah RM200 ribu. Senarai pecahan sekolah yang menerima peruntukan daripada KPM akan saya serahkan pada Yang berhormat Rasah selepas ini. Berkenaan dengan peruntukan RM180 juta di bawah Belanjawan 2024 khususnya untuk kelas PPKI, ia melibatkan 18 buah projek pembinaan blok baharu PPKI di seluruh Malaysia. Terdapat dua buah projek pembinaan blok baharu PPKI yang melibatkan sekolah dalam daerah Seremban iaitu SK Taman Paroi Jaya dan SMK Pendeta Za'ba.
KKDR.2.7.2024 Untuk makluman Ahli Yang Berhormat, pada tahun 2023 terdapat seramai 468 orang guru pendidikan khas di SJKC termasuk penempatan 44 orang guru baharu. Itu pada tahun 2023 di seluruh negara. Manakala April 2024, jumlah guru pendidikan khas di SJKC meningkat kepada 491 dengan penempatan dua orang guru baharu. Ini untuk tahun ini. Bagi tujuan pembukaan kelas PPKI di sekolah, KPM mengambil kira perkara berikut: (i) permohonan daripada ibu bapa atau penjaga; (ii) unjuran murid berkeperluan pendidikan khas; (iii) keperluan guru Pendidikan Khas; (iv) infrastruktur fizikal bilik darjah; dan (v) peralatan serta bahan pengajaran dan pembelajaran. Sekiranya terdapat isu kekurangan guru opsyen PPKI yang terlatih, ianya bukan penghalang kepada kita untuk pembukaan kelas PPKI, khususnya di SJKC kerana kekurangan guru tersebut boleh diisi oleh guru bukan opsyen pendidikan khas yang akan diberi latihan asas pendidikan khas oleh KPM. Dalam isu ini, guru-guru tersebut akan diberikan kursus pendedahan pendidikan khas selama tiga hari yang mana mereka adalah layak untuk mengajar murid di kelas PPKI dan mereka juga layak menerima elaun sebanyak RM250.00 setiap bulan sama dengan guru opsyen pendidikan khas yang lain. Berkenaan dengan kelulusan pembukaan kelas PPKI di SJKC Kampung Baru Rahang, berdasarkan data permohonan pembukaan PPKI tahun 2024, SJKC Kampung Baru Rahang belum mengemukakan sebarang permohonan waran perjawatan dan pembukaan PPKI bagi pengoperasian tahun hadapan iaitu 2024/2025. Walau bagaimanapun, semakan KPM mendapati pihak sekolah telah mengemukakan permohonan waran perjawatan dan pembukaan PPKI bagi pengoperasian tahun 2025/2026. Tertakluk kepada pertimbangan dan kelulusan agensi pusat, kelas PPKI di SJKC Kampung Baru Rahang dijangka dapat beroperasi pada bulan Mac 2025. Tarikh yang mana pihak KPM menerima permohonan oleh pihak sekolah dalam sistem e-operasi adalah pada 25 Jun 2024. Sekian, terima kasih. Tuan Mohamad Shafizan Haji Kepli [Batang Lupar]: Saya persilakan Yang Berhormat Rasah untuk mengajukan pertanyaan. Tuan Cha Kee Chin [Rasah]: Terima kasih Tuan Yang di-Pertua. Terima kasih kepada Yang Berhormat Timbalan Menteri Pendidikan yang telah memberikan jawapan yang agak menyeluruh untuk enam soalan yang saya kemukakan. Saya mohon menjurus kepada soalan kelima berkenaan dengan masalah kekurangan guru. Saya menyambut baik jawapan daripada Yang Berhormat Timbalan Menteri yang mengatakan bahawa masalah kekurangan guru bukan penghalangnya untuk pembukaan kelas PPKI di sekolah. Saya nampak data yang diberikan oleh Yang Berhormat Timbalan Menteri untuk soalan yang kedua tadi, minta maaf, untuk soalan pertama tadi. Soalan pertama dan kedua jelas menunjukkan sebenarnya banyak sekolah tidak ada kelas PPKI. Jadi apakah ada rancangan bersepadu, komprehensif daripada pihak kementerian sendiri untuk melatih lebih ramai guru. Saya hendak tanya, khas untuk kelas PPKI di SJKC, kalau guru yang asalnya dari SJKC kurang rela untuk ajar kelas PPKI. Apakah ada paksaan atau pun apakah 7
8 KKDR.2.7.2024 approach pendekatan yang digunakan oleh pihak KPM untuk convert guru ini menjadi guru di kelas PPKI. Tuan Yang di-Pertua, saya ucapkan terima kasih kepada Yang Berhormat Timbalan Menteri berkenaan dengan SJKC Kampung Baru Rahang Khas PPKI. Yang Berhormat kata bulan Mac tahun depan boleh beroperasi. Mac atau Februari? Ini sebab sesi baru akan bermula, tidak silap saya Februari. Kalau boleh Februari-lah ya. Terima kasih Tuan Yang di-Pertua. Tuan Wong Kah Woh: Terima kasih Yang Berhormat Rasah. Terima kasih atas pencerahan berkenaan dengan bulan beroperasi. Ia akan beroperasi. Kita jangka sekiranya ke semua selesai, kita jangka ia dapat beroperasi apabila sesi persekolahan baharu bermula. Berkenaan dengan usaha daripada pihak KPM untuk memastikan bahawa kelas PPKI ini adalah tersedia kepada murid-murid kita yang berkeperluan pendidikan khas, sekiranya kita meninjau statistik dari tahun 2020 sehingga 2024 setakat bulan April ini di SK, jumlah sekolah yang menawarkan kelas PPKI adalah sebanyak 1,477 buah sekolah dengan 5,536 kelas. Dalam masa empat hingga lima tahun ini, angka ini telah pun bertambah untuk SK. Bertambah dari 1,477 kepada 1,616 buah sekolah SK dan menawarkan 6,003 kelas bagi kelas PPKI. Untuk SJKC pula tahun 2020, jumlah sekolah yang terbabit adalah 102. Jumlah kelas yang disediakan 282 dan ia telah pun meningkat setakat tahun ini dari 102 meningkat sampai 122 buah sekolah dan juga untuk bilangan kelas telah pun meningkat dari 282 sehingga 332 iaitu untuk SJKC. ■1500 Bagi SJKT pula, jumlah bilangan sekolah yang terbabit pada tahun 2020, 25 buah sekolah. Sampai sekarang 2024 32 sekolah dan kelas yang terlibat 51 kelas 2020 dan sekarang kita ada 58 kelas di SJKC setakat tahun 2024. Dan ini menunjukkan usaha dan juga komitmen daripada pihak kerajaan untuk memastikan bahawa kita menyediakan kelas PPKI untuk anak-anak kita yang berkeperluan pendidikan khas. Saya nak mengambil kesempatan ini untuk merekodkan penghargaan kepada yang berhormat Rasah juga. Saya nampak ada laporan dan liputan akhbar yang mana Yang Berhormat Rasah telah pun memberikan komitmen kepada sekolah untuk menanggung segala kos untuk penubuhan kelas untuk PPKI ini. Terima kasih saya ucapkan. Dan berkenaan dengan isu guru. Isu guru − sekiranya kita meninjau berkenaan dengan guru ya. Sebentar ya, saya cuba cari dokumen yang ada. Guru yang kita ada. Data berkenaan dengan guru Sekolah Rendah pada 2 Julai 2024 di SK keperluan atau waran perjawatan 9,447 dan yang diisi 8,912. So, ada satu kekurangan 535 orang. SJKC, keperluan adalah 529 dengan jumlah yang diisi 470 orang iaitu kekurangan 68 orang. SJKT keperluan 96 orang dan jumlah yang diisi 87 orang dengan satu kekurangan sembilan orang. Dan sememang ya, bagi guru bukan option pendidikan khas seperti yang saya sebut tadi, kita ada guru untuk option pendidikan khas dan guru untuk option bukan pendidikan khas. Guru-guru ini juga akan diberikan latihan bagi pembangunan kapasiti dalam bidang-bidang seperti pengurusan murid berkeperluan pendidikan khas, Program Literasi dan Numerasi Sekolah Rendah, pemantapan pedagogi dan kandungan mata pelajaran guru pendidikan khas, pemantapan digital dan ICT guru pendidikan khas dan sebagainya. Itu merupakan satu usaha jangka masa pendek untuk kita menggunakan guru yang sedia ada untuk dijadikan guru dalam PPKI.
KKDR.2.7.2024 Pada masa yang sama melalui pengambilan calon untuk PISMP tiap tahun, pihak KPM ada unjuran untuk kesemua aliran sekolah untuk SK, SJKC, SJKT dan unjuran itu adalah berdasarkan keperluan kita dalam masa lima tahun punya akan datang itu. Maka, memang itu merupakan komitmen daripada KPM untuk memastikan bahawa keperluan anak-anak kita dapat dijaga dan dapat dipenuhi. Sekian, terima kasih. PUSAT PENGUMPULAN HASIL LAUT DI KAMPUNG KUALA SANGLANG, KUBANG PASU, KEDAH Tuan Mohamad Shafizan Haji Kepli [Batang Lupar]: Silakan Yang Berhormat Jerlun. 3.03 ptg. Dr. Abd Ghani bin Ahmad [Jerlun]: Assalamualaikum warahmatullahi wabarakatuh. Tuan Yang di-Pertua, Yang Berhormat Timbalan Menteri. Dalam Usul pada petang ini saya akan membentangkan berkaitan dengan Pusat Pengumpulan Hasil Laut di Kampung Kuala Sanglang, Jerlun dalam daerah Kubang Pasu Kedah. Tuan Yang di-Pertua, Kuala Sanglang terletak di daerah Kubang Pasu di bahagian utara negeri Kedah bersempadan dengan negeri Perlis. Jumlah penduduk dianggarkan sekitar 450 orang. Rata-rata penduduk di Kuala Sanglang bekerja sebagai nelayan pantai. Kebanyakan mereka menjalankan aktiviti menangkap ikan di tepi pantai menggunakan perahu atau bot kecil sahaja. Apabila hujan lebat atau ribut kuat, mereka tidak dapat pergi ke laut. Oleh itu, menjadi suatu keperluan dan keutamaan kepada mereka untuk mendapat projek pembangunan daripada kerajaan sebagai platform untuk mewujudkan pusat pengumpulan hasil laut di tempat mereka. Hasil tangkapan ikan tidak semuanya dijual kepada peraih atau pemborong ikan. Kebanyakan isteri nelayan di Kuala Sanglang mengambil peluang memproses tangkapan laut untuk dijadikan ikan kering, belacan, bebola ikan dan produk-produk lain yang berasaskan ikan. Mereka menjadikan ruang di halaman rumah masing- masing sebagai tempat untuk menjemur ikan seterusnya dibungkus dan dijual di pasaran terbuka sama ada di pasar sehari, pasar malam atau pembeli dari pelbagai tempat datang sendiri ke rumah nelayan-nelayan yang menjual produk tersebut. Tradisi memproses hasil tangkapan ikan diwarisi oleh ahli keluarga sejak puluhan tahun hingga sekarang. Ini membolehkan pendapatan isi rumah keluarga nelayan dapat ditingkatkan dan tidak selamanya bergantung kepada bantuan kerajaan. Tuan Yang di-Pertua, kedudukan rumah para nelayan di Kuala Sanglang adalah bersebelahan antara satu sama lain. Halaman rumah yang sempit dan terhad digunakan sebagai tempat untuk memasarkan produk tersebut. Ini sedikit sebanyak mencacatkan pandangan mata dan menjejaskan persekitaran kepada pengunjung. Lagipun, ruang yang sempit di halaman rumah turut mengganggu laluan keluar masuk penduduk setempat atau mana-mana pihak yang datang berurusan di situ. Di samping itu, terdapat sebuah kilang padi milik persendirian yang tidak diketahui pemiliknya. Kilang tersebut pernah wujud puluhan tahun lalu tetapi tidak beroperasi sejak sekian lama. Kini, ia menjadi tanah kosong yang terbiar dan penuh dengan semak samun yang tidak dibersihkan. Ia menjadi sarang pembiakan binatang berbisa seperti ular dan biawak yang pernah masuk ke dalam rumah-rumah nelayan 9
10 KKDR.2.7.2024 di sekelilingnya dan ini menimbulkan kebimbangan tentang keselamatan anak-anak kecil yang berada di luar rumah dan pada waktu malam. Tuan Yang di-Pertua, saya ingin mengutarakan beberapa cadangan seperti berikut: (i) kerajaan membuat pengambilan tanah kosong tersebut; (ii) Lembaga Kemajuan (LKIM) atau Kementerian Pertanian dan Keterjaminan Makanan (KPKM) membina sebagai pusat pengumpulan produk hasil laut; dan Ikan Malaysia sebuah arked (iii) LKIM atau KPKM membina sebuah kios untuk nelayan menjual makanan laut sebagai destinasi pelancongan tempatan. Sekian, terima kasih Tuan Yang di-Pertua. Tuan Mohamad Shafizan Haji Kepli [Batang Lupar]: Minta Yang Berhormat Timbalan Menteri untuk menjawab. 3.07 ptg. Timbalan Menteri Pertanian dan Keterjaminan Makanan [Datuk Arthur Joseph Kurup]: Terima kasih Yang Berhormat Yang di-Pertua, terima kasih Ahli Yang Berhormat Jerlun. Untuk makluman Ahli Yang Berhormat, di Kuala Sanglang, Kedah terdapat satu ratus empat orang nelayan berdaftar dengan Persatuan Nelayan Kawasan Kuala Kedah dengan bilangan bot Zon "A" sebanyak lima puluh dua buah. Pada tahun 2010, sebuah Kompleks Perikanan LKIM dengan kos pembinaan sebanyak RM4 juta telah dibina untuk kemudahan nelayan mendaratkan hasil tangkapan mereka. Kompleks ini telah beroperasi sepenuhnya pada tahun 2013. Selain itu, Pasar Nelayan juga turut dibina di dalam kawasan kompleks tersebut pada tahun 2015 dengan kos pembinaan sebanyak RM200,000. Terdapat sebanyak empat unit lot tersedia untuk digunakan oleh nelayan atau peniaga bagi memasarkan hasil laut terus kepada pengguna. Kementerian Pertanian dan Keterjaminan Makanan (KPKM) melalui Lembaga Kemajuan Ikan Malaysia (LKIM) sentiasa membuka ruang dan peluang dalam membangunkan Industri Pemprosesan Hasil Laut melalui Program Pembangunan Industri Pemprosesan. Berikutan itu, LKIM telah menyediakan tiga buah Pusat Pemprosesan Hasil Perikanan (PPHP) di Negeri Kedah iaitu di Tanjung Dawai, Penarak Langkawi dan Kuala Kedah. Mengambil kira keperluan usahawan perikanan dan isteri nelayan di Kuala Sanglang yang memerlukan prasarana yang lebih bersesuaian dan selesa sebagai tempat pengumpulan dan pengedaran produk hasil laut yang diusahakan mereka, KPKM menyambut baik hasrat dan cadangan oleh Yang Berhormat Jerlun iaitu mewujudkan sebuah arked sebagai pusat pengumpulan produk hasil laut serta kios untuk nelayan menjual makanan laut. ■1510 Berikutan itu, KPKM melalui LKIM bercadang untuk menjenamakan semula Pasar Nelayan Kuala Sanglang sebagai Pusat Pengumpulan dan Pengedaran Hasil Laut (CCDC) Kuala Sanglang. Hasil pemprosesan perikanan oleh isteri-isteri nelayan di kawasan Kuala Sanglang boleh ditempatkan dan dipasarkan di CCDC berkenaan. Dengan prasarana yang lebih baik, LKIM berharap ianya dapat membantu
KKDR.2.7.2024 meningkatkan sosio ekonomi keluarga nelayan di kawasan Kuala Sanglang. Berkaitan dengan pengambilalihan tanah kosong seperti yang dicadangkan, KPKM perlu membuat semakan serta penelitian lanjut kerana ia melibatkan implikasi kewangan kerajaan dan perlu mendapatkan kelulusan dari Agensi Pusat. Sekian dan terima kasih. Tuan Mohamad Shafizan Haji Kepli [Batang Lupar]: Saya persilakan Yang Berhormat Jerlun untuk mengajukan pertanyaan. Dr. Abd Ghani bin Ahmad [Jerlun]: Tuan Yang di-Pertua, saya ingin mengajukan dua soalan tambahan. Yang pertama sekali berkaitan dengan Pusat CDC yang telah pun dinyatakan tadi iaitu berkaitan dengan Pasar Nelayan Kuala Sanglang. Untuk makluman Yang Berhormat Timbalan Menteri, apa yang dimaksudkan oleh usul yang saya kemukakan ini iaitu untuk mewujudkan satu suasana pasar atau pun medan selera dan juga kios atau pun yang boleh memasarkan. Setakat yang saya difahamkan oleh penduduk kampung iaitu majlis ketua kampung menyebut CCDC yang disebutkan itu tidak menjadi tumpuan orang sebab dia duduk dalam satu kawasan yang berpagar. Di situ ada Restoran Ikan Termenung kalau Yang Berhormat Timbalan Menteri pergi. Yang saya maksudkan ini di kawasan luar ini, kawasan yang menjadi deretan rumah-rumah. Kita hendak tutup suasana yang tidak cantik dari segi persekitaran itu. Itu yang pertama. Keduanya, kalau tadi Timbalan Menteri menyebut bahawa Kuala Kedah, Penarak Langkawi dan Tanjung Dawai itu dia ada pusat pengumpulan produk hasil laut, itu di peringkat pusat-pusat nelayan yang besar-besar. Yang saya maksudkan ini nelayan pantai di kuala-kuala yang kecil. Kalau tadi disebut hanya 104 sahaja nelayan yang berdaftar. Jadi mereka ini juga hendak ambil peranan yang sama seperti mana yang berlaku di tiga tempat tadi. Jadi saya hendak minta penjelasan semula adakah kerajaan akan berusaha untuk mewujudkan satu kawasan yang boleh dikategorikan sebagai kawasan pusat pengumpulan produk ini?. Bukan maksud CDC tadi. CDC tadi sedia maklum memang tidak beroperasi seperti mana yang diperlukan. Sekian. Tuan Mohamad Shafizan Haji Kepli [Batang Lupar]: Minta Yang Berhormat Timbalan Menteri untuk menjawab. Datuk Arthur Joseph Kurup: Terima kasih Yang Berhormat Tuan Yang di- Pertua. Terima kasih kepada Ahli Yang Berhormat Jerlun. Yang pertamanya, CCDC itu adalah cadangan di mana sekarang infra atau pun kemudahan yang sedia ada adalah Kompleks LKIM dan di dalam kompleks itu terdapat pasar nelayan. Maka apabila kita mentransformasikan kawasan tersebut kepada CCDC ia akan juga untuk menambahkan kawasan itu menjadi pusat pengumpulan dan juga pusat untuk menjadi kegiatan ekonomi-ekonomi kecil khususnya untuk isteri-isteri nelayan di mana kita boleh kumpul dan juga memasarkan lagi produk-produk mereka di sana. Pada masa yang sama tempat itu sebenarnya sangat besar potensinya. Ia berhadapan dengan siring sungai, berhadapan dengan terusan Sungai Kuala Sanglang dan juga pada masa yang sama ia juga dekat dengan jeti daratan untuk nelayan-nelayan menghantarkan produk mereka terus daripada bot terus kepada pasar. Sekiranya kita mengambil kira tanah kilang padi yang dicadangkan oleh Yang Berhormat tadi, yang pertama kita telah membuat semakan di tiap pejabat dan kita mendapati bahawa kawasan itu adalah tanah milik individu di mana pemiliknya tidak 11
12 KKDR.2.7.2024 dapat dikenal pasti. Kita juga tidak pasti sekiranya individu itu setuju untuk menjual tanahnya dan ini akan melibatkan juga proses pengambilan tanah dan akan melibatkan juga urusan dengan PBT negeri. Keduanya, lokasi kilang padi itu yang dicadangkan oleh Yang Berhormat terletak hanya 450 meter daripada Kompleks LKIM dan pasar nelayan yang kita sedang cadangkan untuk convert ke CCDC. Lokasi kilang padi itu juga agak dekat dengan kawasan perumahan dan mungkin boleh menyumbang kepada kesesakan yang Ahli Yang Berhormat utarakan tadi. Maka sekiranya Yang Berhormat lebih risau tentang keadaan tanah terbiar itu, lebih sesuai YB buat aduan kepada PBT tersebut supaya PBT di sana boleh mengambil tindakan yang sesuai. Maka cadangan kami adalah lebih baik kita menggunakan infrastruktur dan kemudahan yang sedia ada iaitu Kompleks LKIM dan Pasar Nelayan di mana kita bercadang untuk menjenamakan semula kepada Pusat Pengumpulan dan Pengedaran Hasil Laut. Ini adalah untuk memenuhi keperluan lokasi dan nelayan tempatan di Kuala Sanglang di mana penduduknya hanya sebilangan 450 orang sahaja dan tidak perlulah jauh ke kawasan tiga lokasi di pusat negeri itu. Sekian dan terima kasih. PEMBANGUNAN SEMULA KAWASAN TERJEJAS DI BAWAH MAJLIS PERBANDARAN KUBANG PASU 3.16 ptg. Dr. Abd Ghani bin Ahmad [Jerlun]: Tuan Yang di-Pertua, Yang Berhormat Timbalan Menteri KPKT, saya ada usul yang kedua iaitu tentang pembangunan semula kawasan terjejas di bawah Majlis Perbandaran Kubang Pasu. Tuan Yang di-Pertua, Pusat Pertumbuhan Desa (PPD) merupakan pusat desa utama yang boleh menyediakan perkhidmatan kepada beberapa buah kampung di kawasan pedalaman. PPD ini dilengkapi dengan infrastruktur dan kemudahan masyarakat yang berkualiti seperti jalan, bekalan air bersih, elektrik, perparitan, kemudahan ICT, perumahan, sanitasi, sekolah, klinik dan aktiviti perniagaan runcit berskala kecil. PPD ini terletak di dalam Pekan Alor Biak, Mukim Naga, Daerah Kubang Pasu dan di dalam Parlimen Jerlun. Jarak dengan bandar Jitra adalah sejauh 12 kilometer dan 15 kilometer dari bandar Alor Setar. Ia merupakan projek perintis di daerah Kubang Pasu yang dirancang dan dikelolakan oleh Kementerian Pembangunan Luar Bandar pada tahun 1994 melalui Unit Perancang Ekonomi (UPEN) Kedah. Keluasan keseluruhan tanah terlibat ialah 55 ekar yang mana telah dibuat pengambilan dan bayaran pampasan telah dibuat pada tahun 1995. Pampasan merangkumi kos pengambilan tanah, bangunan, kos pindah dan penyewaan tanah yang merupakan hak milik tanah adalah Kerajaan Negeri Kedah. Terdapat bangunan kedai sedia ada yang berkeadaan uzur dan tidak terurus serta belum berpindah walaupun pampasan telah dijelaskan. Keadaan ini telah menjejaskan imej Pekan Alor Biak memandangkan ia terletak di laluan utama menghubungkan Pekan Ayer Hitam, Jitra, Gunung Keriang dan Alor Setar. Tuan Yang di-Pertua, pada 28 September tahun lepas, berlaku kebakaran dan memusnahkan lapan buah kedai. Hingga ke hari ini tapak kebakaran tersebut tidak dibersihkan dan dibiarkan sahaja. Hal ini disebabkan Majlis Perbandaran Kubang Pasu tidak mempunyai peruntukan kewangan. Mereka yang terlibat kebakaran hilang punca pendapatan akibat tiada tapak perniagaan.
KKDR.2.7.2024 Terdapat tanah kosong yang terbiar berhampiran kawasan industri kecil dan sederhana dan Pejabat KEMAS yang memerlukan pembersihan. MPKP bercadang untuk membangunkan semula kawasan di dalam kawasan PPD tersebut dengan diberi perhatian pada kawasan "B". Merujuk kawasan "B" akan saya serahkan lampiran kepada Yang Berhormat Timbalan Menteri, yang berkeluasan tiga ekar. Perkara ini telah dibangkitkan pada Mesyuarat Jawatankuasa Tindakan Pembangunan Daerah Kubang Pasu Bil. 04/2024 yang diadakan pada 23 Mei 2024. ■1520 Seterusnya telah dibangkitkan pada Mesyuarat Jawatankuasa Perancangan dan Pembangunan MPKP Bil. 5/2024 yang bersidang pada 26 Mei 2024 supaya MPKP menyediakan perancangan semula ke atas tapak berkenaan. Tapak tersebut juga berada di dalam Cadangan Guna Tanah Perniagaan mengikut Rancangan Tempatan Majlis Perbandaran Kubang Pasu yang diwartakan pada 10 Jun 2021. Antara cadangan dan anggaran kos di atas tapak ini adalah: i. kerja permulaan dan pembersihan dianggarkan RM100,000.00; ii. bangunan bazar setingkat dianggarkan RM1.5 juta; iii. tapak bangunan perniagaan dianggarkan RM2 juta; iv. tapak perniagaan terbuka dianggarkan RM500,000; dan v. penyediaan infrastruktur dianggarkan RM1 juta. Jumlah keseluruhan adalah RM 5,100,000.00. Di samping itu, penyediaan tapak stesen minyak boleh diswastakan kepada pihak yang berminat. Oleh itu, saya mohon pertimbangan daripada Yang Berhormat Timbalan Menteri. Sekian, terima kasih. Tuan Mohamad Shafizan Haji Kepli [Batang Lupar]: Minta Yang Berhormat Timbalan Menteri untuk menjawab. 3.21 ptg. Timbalan Menteri Perumahan dan Kerajaan Tempatan [Datuk Hajah Raj Munni binti Sabu]: Assalamualaikum warahmatullahi wabarakatuh. Alhamdulillah. [Selawat]. Tuan Yang di-Pertua, untuk makluman Tuan Yang di-Pertua dan Ahli Parlimen Jerlun, adalah menjadi fokus dan komitmen Kementerian Perumahan dan Kerajaan Tempatan (KPKT) untuk membangun dan memperkasakan peranan kerajaan tempatan, selaras dengan misi Malaysia MADANI untuk menjadi negara yang lebih makmur dan maju. Kerajaan MADANI memberi keutamaan kepada kesejahteraan rakyat dengan meningkatkan infrastruktur dan kemudahan awam. Dalam hal ini, Kementerian Perumahan dan Kerajaan Tempatan (KPKT) melalui Jabatan Kerajaan Tempatan (JKT) menyediakan peruntukan projek-projek BP.1 berskala kecil khusus untuk pembangunan projek-projek di kawasan pentadbiran PBT di seluruh negara dengan kos pelaksanaan tidak melebihi RM1 juta bagi setiap projek. KPKT telah menetapkan kriteria-kriteria projek pembangunan yang boleh dipertimbangkan di bawah peruntukan BP.1 Tuan Yang di-Pertua, seperti yang dinyatakan berikut: (i) lokasi projek mestilah berada di dalam kawasan pentadbiran ataupun operasi PBT; 13
14 KKDR.2.7.2024 (ii) projek menjadi aset PBT selepas disiapkan dan diserahkan. Maknanya penyelenggaraan semuanya di bawah tanggungjawab PBT; (iii) PBT bertanggungjawab menyelenggarakan aset tersebut apabila telah diserahkan; dan (iv) projek perlu disiapkan dalam tahun semasa. Kalau peruntukan BP.1 itu diberikan tahun ini, tahun ini kena disiapkan. Untuk makluman Tuan Yang di-Pertua, saya tumpang simpati dengan nasib mangsa-mangsa kebakaran khususnya peniaga-peniaga yang disebutkan hilang punca pendapatan akibat kebakaran pada 28 September yang lepas. Walau bagaimanapun, untuk makluman Yang di-Pertua dan Ahli Parlimen Jerlun, Ahli Yang Berhormat telahpun dibuat oleh pihak kami dengan Majlis Perbandaran Kubang Pasu (MPKP) dan mendapati bahawa Pekan Alor Biak di bawah Mukim Naga ini berada di bawah pentadbiran Pejabat Daerah dan Tanah Kubang Pasu. juga, semakan Sehubungan itu, kementerian kami mencadangkan agar permohonan tersebut yang disebutkan oleh Ahli Yang Berhormat tadi dapatlah dipanjangkan (KKDW) melalui Unit kepada Kementerian Kemajuan Desa dan Wilayah Perancangan Ekonomi Negeri. Tuan Yang di-Pertua Sekian, terima kasih. Tuan Mohamad Shafizan Haji Kepli [Batang Lupar]: Saya persilakan Yang Berhormat Jerlun untuk mengajukan pertanyaan. 3.24 ptg. Dr. Abd Ghani bin Ahmad [Jerlun]: Tuan Yang di-Pertua, saya ingin menarik perhatian jawapan Yang Berhormat Timbalan Menteri tadi sebenarnya kawasan ini di bawah pentadbiran Majlis Pembandaran Kubang Pasu. Sebab itu dia boleh mewujudkan Pusat Pertumbuhan Desa, IKS, KEMAS dan sebagainya. Jadi tanah yang terlibat, tapak yang terlibat kebakaran itu pun masih lagi di bawah tanah MPKP. Jadi, saya mohon pertimbangan KPKT supaya isu yang berkait dengan tapak Majlis Perbandaran Kubang Pasu yang dibina secara bersendirian. Sebab pampasan telah pun dibayar. Jadi pihak MPKP tidak membuat apa-apa projek atas tanah itu akhirnya tanah itu dibangunkan rumah kedai mengikut keupayaan sendiri. Jadi dibina dengan kayu, jadi risiko kebakaran berlaku. Jadi saya mohon pertimbangan sekali lagi sebenarnya ia bukan di bawah pejabat-pejabat tanah dan Daerah Kubang Pasu itu memang lah tanah tu. Tetapi pengambilan telah pun dibuat jadi tertakluk di bawah MPKP dan maklumat ini pun saya dapat daripada Majlis Daerah Kubang Pasu. Sekian. Tuan Mohamad Shafizan Haji Kepli [Batang Lupar]: Minta Yang Berhormat Timbalan Menteri untuk menjawab. 3.25 ptg. Timbalan Menteri Perumahan dan Kerajaan Tempatan [Datuk Hajah Raj Munni binti Sabu]: Tuan Yang di-Pertua, berdasarkan semakan yang dibuat oleh Jabatan Kerajaan Tempatan kepada Majlis Perbandaran Kubang Pasu itulah maklumat yang kita perolehi daripada mereka sendiri. Walau bagaimanapun tak apa,
KKDR.2.7.2024 kita adalah dalam satu negara yang sama kerajaan yang sama, kita masih boleh membuat semakan-semakan. Insya-Allah. Terima kasih. Tuan Mohamad Shafizan Haji Kepli [Batang Lupar]: Ahli-ahli Yang Berhormat, dengan itu tamatlah sesi ucapan di bawah usul berkenaan Perkara Tadbir Kerajaan pada hari ini. Kamar Khas hari ini ditangguhkan sehingga hari Rabu, 3 Julai 2024, jam 2.30 petang. [Kamar Khas ditangguhkan pada pukul 3.56 petang] 15